Diari Oficial de la Generalitat Valenciana


Sumari del DOGV 8249, del 07-03-2018 (2018/2363)

RESOLUCIÓ de 28 de febrer de 2018, de la Conselleria de Sanitat Universal i Salut Pública, per la qual es convoquen ajudes destinades a finançar accions en matèria de recursos humans per a incentivar la investigació i la formació en investigació sanitària, biomèdica i de salut pública per a l'exercici 2018.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8249

Data del DOGV
:   07-03-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/2363


Data del document
:   28-02-2018

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * ajuda pública

RESOLUCIÓ de 28 de febrer de 2018, de la Conselleria de Sanitat Universal i Salut Pública, per la qual es convoquen ajudes destinades a finançar accions en matèria de recursos humans per a incentivar la investigació i la formació en investigació sanitària, biomèdica i de salut pública per a l'exercici 2018. [2018/2363]  
Vist que és competència de la Conselleria de Sanitat Universal i Salut Pública impulsar la investigació sanitària com a element estratègic per al desenvolupament i la millora de l'atenció sanitària als ciutadans, així com estimular les activitats R+D+I en el marc global en què actualment es duen a terme.  
Vist que per a incrementar la competitivitat dels grups d'investigació bàsica, translacional, clínica, en salut pública i serveis sanitaris en l'àmbit del sistema d'atenció i protecció de la salut a la Comunitat Valenciana, cal fomentar la constitució de grups d'investigació amb massa crítica suficient, potenciar la investigació coordinada entre grups i facilitar el reciclatge formatiu permanent dels investigadors per mitjà de programes de formació, intensificació i mobilitat, per a aconseguir un nivell d'excel·lència en la investigació sanitària dels centres de la nostra comunitat.  
Vist que l'Ordre 2/2017, de 28 de febrer, de la Conselleria de Sanitat Universal i Salut Pública (DOGV 7994, 07.03.2017), va aprovar les bases reguladores de les subvencions destinades a finançar accions en matèria de recursos humans per a incentivar la investigació i la formació en investigació sanitària, biomèdica i de salut pública.  
  
Vist que aquesta resolució té per objecte finançar actuacions en matèria de recursos humans que incentiven la investigació i formació en investigació sanitària, biomèdica i de salut pública, en els centres de la Comunitat Valenciana de conformitat amb les bases establides en l'esmentada Ordre 2/2017, de 28 de febrer.  
De conformitat amb el que estableixen els articles 160.4.b i 166 de la Llei 1/2015, de 6 de febrer, del Consell, d'hisenda pública, del sector públic instrumental i de subvencions.  
I en virtut de les facultats conferides per l'article 28 de la Llei 5/1983, de 30 de desembre, del Consell, resolc:  
  
Article 1. Objecte  
L'objecte de la presente resolució és convocar, en règim de publicitat, objectivitat i concurrència competitiva, subvencions destinades a finançar accions en matèria de recursos humans per a incentivar la investigació i la formació en investigació sanitària, biomèdica i de salut pública. Aquestes ajudes es troben dins de l'àmbit de la investigació sanitària, biomèdica i de salut pública, segons es defineixen en el Pla estatal d'investigació científica i tècnica i d'innovació.  
  
Article 2. Finançament  
La present convocatòria es finançarà a càrrec dels pressupostos de la Generalitat, amb la línia de subvenció S5846000 del programa pressupostari 27.63.73.0160.867.50.4 de la Direcció General d'Investigació, Innovació, Tecnologia i Qualitat per a l'any 2018. L'import màxim destinat a finançar aquestes ajudes serà de set-cents cinquanta mil euros (750.000,00 euros).  
  
Article 3. Àmbit temporal  
El desenvolupament de les activitats subvencionades s'estendrà al llarg de l'anualitat 2018.  
  
Article 4. Requisits dels beneficiaris  
Podran sol·licitar les subvencions arreplegades en la present resolució aquelles entitats que complisquen els requisits establits en l'article 5 de l'Ordre 2/2017, de 28 de febrer, de la Conselleria de Sanitat Universal i Salut Pública, per la qual s'aproven les bases reguladores de les subvencions destinades a finançar accions en matèria de recursos humans per a impulsar la investigació sanitària, biomèdica i de salut pública.  
  
Article 5. Activitats i despeses subvencionables  
1. Es podran subvencionar aquelles despeses ocasionades en l'execució de les activitats compreses dins de l'objecte de la subvenció, segons es detallen en l'article quart de l'Ordre 2/2017, de 28 de febrer, de la Conselleria de Sanitat Universal i Salut Pública, i que, en resum, comprenen les següents:  
a) Complementar els costos salarials del personal investigador contractat dins de les convocatòries competitives d'àmbit nacional integrades en el Pla estatal d'investigació científica i tècnica i d'innovació, en el percentatge no subvencionat per les respectives ajudes.  
  
b) Sufragar accions de mobilitat i intensificació de l'activitat investigadora.  
c) Complementar els costos salarials del personal investigador contractat en les modalitats de contracte predoctoral o contracte d'accés al Sistema Espanyol de Ciència, Tecnologia i Innovació, en el percentatge no subvencionat per les respectives ajudes.  
d) Altres actuacions en matèria de personal dirigides a impulsar la investigació, la innovació i la formació en investigació.  
2. Para el desenvolupament d'aquestes activitats es podran subvencionar, exclusivament en les parts no subvencionades per altres entitats, aquelles despeses que de manera directa responguen a la naturalesa de l'activitat subvencionada, que hagen sigut efectivament abonades per l'entitat beneficiària, i que es realitzen en el període subvencionable establit en la present convocatòria.  
3. Podran ser objecte de subvenció els següents tipus de despesa:  
a) Despeses de personal: costos, parcials o totals i incloent-hi les assegurances socials, ocasionats per la formalització de contractes de personal investigador, tècnic i de gestió d'investigació en el marc de les convocatòries competitives d'àmbit nacional, tant predoctorals, com postdoctorals, tècnics de laboratori, o qualsevol altra figura de contracte inclosa en el Pla estatal d'investigació científica i tècnica i d'innovació. També es podran finançar les despeses de contractació de personal tècnic i de gestió d'investigació de les entitats beneficiàries. En cap cas es finançaran les despeses ja subvencionades per altres entitats públiques o privades diferents de l'entitat beneficiària.  
  
b) Despeses per dietes i desplaçaments: despeses abonades per les entitats beneficiàries derivades de les accions de mobilitat del personal investigador, de gestió d'investigació i innovació, tant del personal directament contractat per les entitats beneficiàries com del personal investigador del sistema sanitari públic de la Comunitat Valenciana l'activitat investigadora de les quals és gestionada per aquestes entitats. Se subvencionaran les despeses ocasionades per estades realitzades en centres d'investigació fora de la Comunitat Valenciana, durant l'anualitat 2018. No es consideraran accions de mobilitat aquells desplaçaments realitzats per a l'assistència a congressos, jornades, reunions o semblants. La quantia màxima imputable a aquesta subvenció serà de 900 euros mensuals per despeses d'allotjament i manutenció, si l'estada es realitza a Espanya, i 1.500 euros, si es realitza en un país estranger, i una ajuda addicional per al viatge d'anada i tornada al centre de destinació que tindrà una quantia de 300 euros si la destinació és nacional i 600 euros si la destinació és internacional. En cap cas es finançaran les despeses ja subvencionades per altres entitats públiques o privades diferents de l'entitat beneficiària.  
c) Despeses de formació: despeses ocasionades per l'assistència a activitats formatives en matèria d'investigació i innovació entre el personal investigador i de gestió de les entitats beneficiàries o del personal investigador del sistema sanitari públic de la Comunitat Valenciana l'activitat investigadora del qual és gestionada per aquestes entitats. Aquestes despeses inclouen la inscripció al curs, desplaçament, allotjament i manutenció. No seran finançables els costos associats a cursos de temàtica general com ara idiomes, informàtica o semblants. Tampoc es consideraran activitats formatives l'assistència a congressos, jornades, reunions o semblants. Les despeses de transport subvencionades correspondran a bitllets en classe turista o equivalent, i es finançaran fins a un import màxim de 600 euros per trajecte. Per als costos de desplaçaments derivats de la utilització de vehicle propi i els costos d'allotjament i dietes corresponents a aquests desplaçaments es prendrà com a referència el màxim de les quantitats que es detallen en el Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó de servei i gratificacions per serveis extraordinaris, o en el Reial decret 462/2002, de 24 de maig, sobre indemnitzacions per raó de servei, en cas de desplaçaments d'àmbit internacional.  
  
Article 6. Termini i lloc de presentació de les sol·licituds  
1. La sol·licitud firmada pel representant legal del centre i dirigida a la direcció general amb competències en matèria d'investigació i innovació es presentarà, en el model normalitzat que figura com a annex, i que estarà disponible en la guia PROP de la Generalitat (www.prop.gva.es), en el termini de 15 dies naturals comptats a partir de l'endemà de la publicació de la present resolució en el Diari Oficial de la Generalitat Valenciana. Només s'admetrà una única sol·licitud per entitat.  
  
2. La sol·licitud, junt amb la documentació adjunta, podrà presentar-se en el Registre General de la Conselleria de Sanitat Universal i Salut Pública al carrer Misser Mascó, número 31, de València 46234, així com en els serveis territorials de la conselleria, sitis a Alacant (c/ Girona, 26. 03037), Castelló de la Plana (c/ Hort dels Corders, 12. 12038), i València (Gran Via Ferran el Catòlic, 74. 46531), o en qualsevol altra de les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desplegament d'allò que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Sanitat Universal i Salut Pública siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en el registre d'entrada de la Conselleria de Sanitat Universal i Salut Pública.  
  
  
Article 7. Documentació  
1. La sol·licitud, presentada en el model assenyalat en l'article anterior, haurà d'anar acompanyada de la documentació que figura a continuació:  
a) Llistat de personal investigador contractat dins de les convocatòries competitives nacionals integrades en el Pla estatal d'investigació científica i tècnica i d'innovació. S'especificarà el programa o convocatòria a què està adscrit el contracte, la duració dels contractes cofinançats i la data d'inici, els percentatges o conceptes de cofinançament corresponent a les entitats beneficiàries dels programes i l'import que això suposa per a l'anualitat 2018.  
  
b) Llistat dels projectes d'investigació nacionals o internacionals de concurrència competitiva obtinguts durant els últims tres anys per l'entitat sol·licitant de la subvenció. S'especificarà el títol del projecte, nom de l'investigador principal i departament en què treballa, entitat finançadora del projecte, duració del projecte i data d'inici.  
  
c) Llistat de les aliances entre grups d'investigació en què estiga inclosa l'entitat sol·licitant i que mantinguen la seua activitat vigent. Als efectes d'aquesta convocatòria es consideraran com a aliances les que es defineixen en l'article 6.4 de l'Ordre 2/2017, de la Conselleria de Sanitat Universal i Salut Pública.  
d) Memòria explicativa de la política en l'àrea de Recursos Humans desenvolupada per l'entitat durant els tres últims anys, en què es detalle especialment si s'ha realitzat alguna de les accions que figuren en l'article 6.3 de l'esmentada ordre. A la memòria s'adjuntarà la documentació acreditativa corresponent als mèrits assenyalats en la memòria (exemple: procediments normalitzats de contractació, pla d'igualtat de gènere aprovat per l'òrgan de govern de l'entitat, grups acreditats i criteris d'acreditació i reacreditació, convocatòries d'ajudes intramurals realitzades en els últims tres anys o qualsevol altre).  
  
e) Pressupost sol·licitat per a ser subvencionat a través d'aquesta convocatòria i la seua distribució entre els distints tipus de costos subvencionables.  
2. El formulari de sol·licitud incorporarà les declaracions que es detallen en l'article 10, títol IV, de l'ordre de bases.  
3. D'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de la persona interessada, l'òrgan gestor del procediment estarà autoritzat per a obtindre directament l'acreditació del compliment de les obligacions tributàries i amb la Seguretat Social En cas d'oposar-se, haurà de manifestar-ho en l'apartat del formulari de sol·licitud previst per a això, i quedarà obligat a aportar els documents corresponents.  
4. L'òrgan gestor podrà requerir al sol·licitant qualsevol altra dada, document o informe complementari que siga necessari per a la resolució de l'expedient, així com l'acreditació dels requisits a què es refereix la documentació administrativa.  
5. La presentació de la sol·licitud implica l'acceptació de tots els termes de les bases publicades.  
  
Article 8. Valoració i criteris de valoració  
La valoració es realitzarà segons els continguts establits en l'article sisé de l'Ordre 2/2017, de 28 de febrer, de la Conselleria de Sanitat Universal i Salut Pública.  
  
Article 9. Resolució  
1. Es delega en la persona titular de la direcció general amb competències en investigació i innovació, per a dictar la resolució de concessió de les subvencions, i en aquesta s'haurà d'indicar que es fa per delegació.  
2. La resolució de concessió es publicarà en el Diari Oficial de la Generalitat Valenciana. La publicació produirà els efectes de notificació a les entitats interessades i es realitzarà en el termini màxim de sis mesos comptats des de la publicació de la corresponent convocatòria, llevat que aquesta pospose els seus efectes a una data posterior.  
3. Les sol·licituds que no resulten beneficiades podran ser arreplegades per les persones interessades o per una persona degudament autoritzada, durant els tres mesos següents a la publicació en el Diari Oficial de la Generalitat Valenciana de la resolució de concessió de les subvencions. Transcorregut el dit termini es destruiran.  
  
Article 10. Justificació i pagament de les ajudes  
1. La forma de pagament de les subvencions destinades a despeses corrents, s'efectuarà de forma anticipada de conformitat amb l'article 44.8 de la Llei 22/2017, de 29 de desembre, de pressupostos de la Generalitat per a l'exercici 2018. El lliurament del 100 % de l'ajuda concedida s'efectuarà després de la seua concessió i a través de la corresponent resolució de la persona titular de la direcció general amb competències en investigació sanitària.  
2. Quan s'efectuen pagaments anticipats, les entitats beneficiàries quedaran exonerades de la constitució de garanties, de conformitat amb la previsió continguda en l'apartat 8.b de l'article 44 de la Llei de pressupostos de la Generalitat per a l'exercici 2018.  
3. Els beneficiaris de les subvencions tindran de termini fins al 31 de gener de 2019, per a presentar la documentació justificativa de la totalitat de la subvenció concedida, sempre que això siga possible d'acord amb el que establisca la llei de pressupostos per a aqueix exercici. A partir d'aquest moment, es procedirà a la seua liquidació, de la qual podrà derivar-se una regularització, que implicarà l'exigència del reintegrament dels imports indegudament percebuts, en el cas que la justificació siga insuficient.  
4. La justificació de les despeses s'acreditarà per mitjà de la presentació de la documentació establida en l'article setze de l'ordre de bases, d'acord amb el que estableix l'article 34 de la Llei general de subvencions.  
5. Les despeses que es presenten a fi de justificar les subvencions concedides hauran d'haver-se realitzat i abonat durant l'any corresponent a l'anualitat 2018.  
  
Article 11. Incompliments i reintegraments  
1. El reintegrament per incompliment es produirà d'acord amb els continguts establits en l'article 18 de l'ordre de bases, i amb el que preveu l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Les quantitats a reintegrar tindran la consideració d'ingressos de dret públic i produiran interessos de demora des de l'endemà del venciment.  
3. L'interés de demora resultarà de l'aplicació, per a cada any o període d'aquells que integren el període de càlcul, de l'interés legal fixat en la Llei de pressupostos generals de l'Estat per als dits exercicis, de conformitat amb el que estableix l'article 16 de Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Article 12. Normativa aplicable  
La present resolució es regirà pel que estableix l'Ordre 2/2017, de 28 de febrer, la Llei 39/2015, d'1 d'octubre, del procediment administratiu comú de les administracions públiques; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i els preceptes bàsics de la Llei 38/2003, de 17 de novembre, general de subvencions, i del Reglament que la desplega, aprovat pel Reial decret 887/2006, de 21 de juliol.  
  
Article 13. Recursos  
Contra la present resolució, que posa fi a la via administrativa, es podrà interposar un recurs contenciós administratiu, d'acord amb el que preveu l'article 46 de la Llei 29/1998, de 13 de juliol, reguladora de la jurisdicció contenciosa administrativa, dins del termini de dos mesos comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. També podrà interposar-se potestativament recurs de reposició davant del mateix òrgan que ha dictat la resolució en el termini d'un mes comptat des l'esmentada data, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
  
Article 14. Entrada en vigor  
La present resolució produirà efectes a partir de l'endemà de la publicació en el Diari Oficial de la Generalitat Valenciana.  
  
València, 28 de febrer de 2018.- La consellera de Sanitat Universal i Salut Pública: Carmen Montón Giménez.